Joachim B. Olsen får udskiftet VM-bronze fra 2006 med sølv, da Andrej Mikhnevitjs resultater slettes.

Den pensionerede danske kuglestøder Joachim B. Olsen vil få vekslet sin bronzemedalje fra VM i indendørsatletik i 2006 til en sølvmedalje.

Det oplyser Det Internationale Atletikforbund, IAAF, i en pressemeddelelse.

Opgraderingen skyldes en diskvalificering af en række medaljetageres resultater som følge af doping.

Joachim B. Olsen vil få overrakt sølvmedaljen den 2. marts i forbindelse med VM i indendørs atletik i Birmingham.

Olsen banede sig i Moskva i 2006 vej til medaljeskamlen med et kast på 21,16 meter.

Hviderusseren Andrej Mikhnevitj vandt i første omgang sølv med et kast på 21,37 meter, men han har altså fået sit resultat annulleret på grund af brug af doping.

Reese Hoffa vandt guld i VM-konkurrencen i 2006.

I alt seks udøvere skal have udskiftet deres medalje til en flottere karat i forbindelse med indendørs-VM i Birmingham.

Også ved VM i London sidste år fik en række udøvere udskiftet deres medalje.

- Efter den meget positive respons på omfordelingsprocessen i London i august er vi glade for at kunne fortsætte med at ære atleter for deres resultater, siger IAAF-præsident Sebastian Coe.

- Og der er ingen bedre måde end foran en fuld arena af passionerede atletikfans ved et stort mesterskab.